Søren Egge Rasmussen (EL), 2025-04-04:
Hvis det her beslutningsforslag var en suppe, var den velsmagende, sund og dejlig varm, og straks er der nogen, der begynder at lede efter, om der ikke er et hår i suppen, altså et hår fra en næsten skaldet mand, som man ligesom kunne fiske op og sige, at den alligevel ikke er helt perfekt.
Det er jo nogle gange specielt at fremsætte beslutningsforslag i Folketingssalen.
I går oplevede jeg, at et beslutningsforslag om at fremme solceller på kommunale bygninger jo faktisk opnåede, at flertallet i Klima-, Energi- og Forsyningsudvalget var for det, og at regeringen var isoleret i forhold til at være imod det.
Det er den virkelighed, vi har, og jeg synes, det er ærgerligt.
For kommer man med et konkret problem og spørger, om det ikke skal løses, så er det altid et nej.
Jeg vil gerne sige tak til SF, Radikale og Alternativet for fuldt ud at støtte op om vores forslag om at hæve maksimumsbeløbet i København og Aarhus, og det lyder også, som om Socialdemokratiet og Venstre, hvis det var sådan, at de ikke var i regering, kunne være med på at stemme for det.
Men nu er der så den virkelighed, at vi har den her mærkelige regering , hvad der så gør, at vi skal vente på et eller andet boligudspil.
Der er nogle, der omtaler det sådan, at der bliver boligforhandlinger.
Det ved jeg faktisk ikke om der gør.
Der står i regeringsgrundlaget, at regeringen vil komme med et boligudspil, og hvis de har et boligudspil, hvor der er noget, de gerne vil gennemføre, så kan de jo bare gennemføre det.
For det er i hvert fald stadig væk en flertalsregering, men det kan jo ændre sig.
Der er nogle, der ligesom har efterspurgt, at vi skulle tage hele boligpolitikken på én gang, og det har vi altså ikke lagt op til, og jeg beklager.
Der er meget boligpolitik, der er spændende, og der er nogle meget store skævheder i Danmark, og jeg synes, det er ret vildt.
Jeg havde for noget tid siden en medarbejder, som havde en forældrkøbt lejlighed på Vesterbro, og det var ikke, fordi det var noget luksus.
Men det var ligesom springbrættet til, at man så kunne købe en lille villa i Valby til en pris, som var helt vild.
Jeg gik ind og google, hvad man kunne få en bolig til i Norddjurs, og man kunne her ikke finde en bolig, der var så dyr som det der lille hus i Valby, og det er jo det spring, som en familie kan gøre, hvis det er sådan, at man har startet op i København og man ligesom har boet i noget, som bare har haft en voldsom prisstigning.
Hvordan laver vi om på det?
Ja, det gør vi jo bl.a. ved at bygge flere almene boliger i København, så borgere i København har muligheder for at få en almen bolig, og det er jo sådan set det, der er hensigten med det her forslag, altså ligesom at sikre, at der også her i 2025 kan blive opført de almene boliger, som er planlagt i København og i Aarhus.
Der er nogle ordførere, der har været inde på, hvorfor det her ikke dækker hele landet.
Ja, det er jo, fordi byggeomkostningerne ud over hele landet ikke er ens, og der også er en afgrænsning i forhold til, hvor meget man så skal tage med i sådan et forslag.
Jeg har selv været i tvivl om, om det udelukkende skulle være i Aarhus, eller det også skulle være i den kreds af kommuner, som normalt har det samme maksimumsbeløb som Aarhus.
De håndværkere flytter sig jo efter, hvor der er noget at bygge, og hvis der er nogle, der synes, at det var det helt rigtige snit, at man lige tog et et par kommuner mere med, og det kunne gøre, at man kunne vedtage det her beslutningsforslag med et flertal, så er vi da helt åbne over for det.
Jeg synes, at man, hvis man ikke kommer frem til i år at hæve rammebeløbet, altså maksimumsbeløbet, så efterlader nogle store problemer i København.
Altså, de plejeboliger, man vil bygge i København, vil man jo bygge, fordi der er nogle ældre mennesker, der krav på det, som har en lovbestemt ventetidsgaranti på 2 måneder, hvis de kommer i en situation, hvor de har brug for en plejebolig, og så kan det jo ikke nytte noget, at vi har rammevilkår, som gør, at de plejeboliger ikke kan opføres i København.
Det er jo det ansvar, som regeringen påtager sig, hvis ikke de vil være med til at beslutte dette forslag.
Kan vi lande en beretningstekst?
Ja, det er jo meget muligt, hvis det kan være et pres ind i regeringsudspillet, altså et forsøg på, at regeringen bliver enig med sig selv om et eller andet udspil.
Jeg frygter, at det der boligudspil er noget, som mere tænkes ind i en eller anden spindoktorkampagne op mod kommunalvalget, og at det kommer så sent, at det ikke har nogen effekt i år, men at det sikkert kan signalere, at Socialdemokratiet nu igen vil sikre billige boliger i København.
Ja, jeg tror godt, at københavnerne kan gennemskue, at det bliver der ikke så meget af.
Det, som har en effekt, er jo, at boligministeren besinder sig og lynhurtigt kommer frem til, at der skal laves en bekendtgørelse om at hæve maksimumsbeløbet, som skal sendes i høring, og så kører vi derfra.
Tak for debatten.